Správa o výsledkoch rokovaní podpredsedu vlády a ministra hospodárstva SR  o odstavení blokov JE V1 Jaslovské Bohunice

1.	Vývoj problematiky

a) Všebecná informácia o energetickej situácii na Slovensku a postupu misie vo vzťahu k prístupovej dohode
Ambíciou Slovenska v oblasti energetiky je bezpečnosť a udržateľnosť zásobovania elektrickou energiou, podpora konkurenčného prostredia a  proporcionálny rozvoj jednotlivých komponentov procesu výroby, prenosu, rozvodu a riadenia spotreby elektrickej energie. Slovensko sa aj v roku 2004 radilo k štátom s aktívnym saldom v obchode s elektrinou. Do roku 2010 dôjde na Slovensku ku kumulácii vyradenia veľkých elektrárenských kapacít. Tento pokles bude predstavovať na Slovensku 22 % inštalovaných výkonov a  až 26 % výroby oproti roku 2004. 
V roku 1999 bolo politicky rozhodnuté postupne odstaviť  dva bloky jadrovej elektrárne V1 Jaslovské Bohunice s inštalovaným výkonom 880 MW  ešte pred uplynutím doby ich technickej životnosti. V súlade s týmto vláda SR uznesením  č. 801/1999 a prístupová zmluva k EÚ zaviazala SR uzavrieť blok 1 v Jadrovej elektrárni V1 Jaslovské Bohunice (EBO) najneskôr do 31. 12. 2006 a blok 2 tejto elektrárne do 31. 12. 2008 a následne tieto bloky vyradiť.  Tým SR deklarovala seriózny prístup a postup k plneniu záväzku vyplývajúceho z Prístupovej zmluvy. Pri zadaní naplnenia realizačných úloh bolo odborníkmi upozornené na zvýšenie rizík z postupného odstavovania blokov JE V-1. Preto MH SR v súčinnosti s prevádzkovateľom JE V-1 a dozorným orgánom ÚJD SR nechalo posúdiť proces odstavovania z bezpečnostného hľadiska slovenskými a zahraničnými odbornými inštitúciami. Treba však uviesť, že EBO V1 je  schopná prevádzky aj po roku 2008 s medzinárodne akceptovateľnou úrovňou jadrovej bezpečnosti. Naviac EBO V1 vyrába elektrinu s najnižšími nákladmi v porovnaní s inými jadrovými a klasickými tepelnými elektrárňami SR. Jej odstavenie bude mať teda mimoriadne vážny dopad na sebestačnosť v zásobovaní elektrickou energiou SR a národohospodárske dopady.  Je možné uviesť, že vyradenie dvoch blokov V1 Bohunice s najnižšími mernými nákladmi na výrobu  elektriny zvýši priemerné náklady na výrobu elektriny a prejaví sa dopadom na jej cenu u konečného odberateľa.
b) Rokovania misie Ministerstva hospodárstva Slovenskej republiky
Minister hospodárstva Slovenskej republiky menoval svojich zmocnencov na rokovania takmer so všetkými pôvodnými 15 členskými krajinami Európskej únie. Ich cieľom bolo aby sa získal sa pozitívny postoj pre plnenie zmluvných záväzkov Slovenskej republiky k odstavovaniu JE V1 v rokoch 2006 a 2008 pri minimalizácii bezpečnostných rizík a realizácii čo najbezpečnejšieho procesu odstavovania JE V1.
S týmto cieľom sa uskutočnila séria rokovaní v termíne od 21. 11. 2004 do 5. 4. 2005 so všetkými pôvodnými 15 členskými krajinami Európskej únie okrem Nemecka. Rokovaní sa za Ministerstvo hospodárstva SR zúčastnil Ján Bajánek, poradca podpredsedu vlády a ministra hospodárstva SR  a  Jozef Mišák, ministrom hospodárstva SR poverený odborník pre jadrovú energetiku. Ich partnermi na strane druhej  boli experti pre danú problematiku určení príslušnými ministerstvami. Predmetom rokovaní bola prezentácia vykonávacieho režimu odstavenia a prezentácia záverov MAAE k štúdii týkajúcej sa bezpečnosti odstavenia JE V1.
S odmietavým stanoviskom k takémuto postupu plnenia záväzkov Slovenskej republiky pri odstavovaní JE V1 sa nepostavila ani jedna z navštívených členských krajín Európskej únie. Naopak, prejavili pochopenie pre riešenie bezpečnostných rizík, ktoré by vznikli pri mechanickom plnení záväzku Slovenskej republiky pri odstavovaní JE V1 v rokoch 2006 a 2008.
Z uvedených rokovaní misie vyplynuli tieto závery:
-	Všetky členské krajiny konštatovali, že Slovenská republika v čase prístupových rokovaní k Európskej únii nedokázala politicky a vecne neobhájila v danej oblasti lepšiu východziu pozíciu.
-	Všetky členské krajiny vyjadrili podporu spôsobu a obsahu prezentácie problematiky ako bezpečnostno-technického realizačného problému plnenia zmluvného záväzku Slovenskej republiky, vzhľadom na prepojenú a vzájomne podpornú konfiguráciu prevádzkových a bezpečnostných systémov oboch reaktorov.
-	Všetky členské krajiny konštatovali, že kľúčom riešenia je spôsob prezentácie problematiky ako technicky realizovateľnej integrovanej stratégie odstavenia oboch blokov súčasne v roku 2008, s formálnym integrovaným započatím v roku 2006, s cieľom minimalizovať riziko postupného odstavovania.
-	Všetky členské krajiny konštatovali, že je potrebné rešpektovať výsledky štúdie MAAE týkajúcej sa bezpečnostných rizík postupného odstavovania JE V1.
-	Všetky členské krajiny nepodporovali otvárania Prístupovej zmluvy
2. Rokovanie podpredsedu vlády a ministra hospodárstva SR s komisárom Európskej Komisie pre energetiku 
Dňa 8. 4. 2005 sa v Bruseli uskutočnilo rokovanie medzi podpredsedom vlády a ministrom hospodárstva Pavlom Ruskom a komisárom pre energetiku Európskej komisie Andrisom Piebalgsom. Za slovenskú stranu sa ho ďalej zúčastnili Maroš Šefčovič, veľvyslanec Stáleho zastúpenie Slovenskej republiky pri Európskej únii, Milan Cigáň, riaditeľ Kancelárie ministra hospodárstva SR a  Maroš Havran, hovorca ministra hospodárstva SR. Za Európsku komisiu sa ho ďalej zúčastnili Andris Kesteris, vedúci kabinetu komisára, pán Christian Waeterloos, riaditeľ direktoriátu pre jadrovú energetika (DG TREN) a  Pim Van Ballekom, člen pracovného tímu komisára.
Minister hospodárstva SR v úvode rokovania informoval komisára EK o všeobecnej energetickej situácii na Slovensku. Pozornosť upriamil na dôležitosť produkcie elektrickej energie z jadrových elektrární, ktorá predstavuje až 54 % z celkového úhrnu. Slovenská republika má bohatú tradíciu vo využívaní jadrovej energie, ktorej počiatky siahajú až do roku 1960. Zároveň sa zmienil o súčasnej situácii v oblasti liberalizácie trhu a o privatizácii Slovenských elektrární. Bolo zároveň  konštatované, že Slovenská republika nemá vážnejšie problémy s aproximáciou európskej legislatívy a tiež so záväzkami z Prístupovej zmluvy, ktoré SR chce splniť s prihliadnutím na najnižšiu dosiahnuteľnú mieru rizika. Minister hospodárstva SR uviedol, že Slovenská republika má ukončiť prevádzku 1. bloku JE V1 do konca roku 2006 a prevádzku 2. bloku JE V1 do konca roku 2008 a následne musí tieto bloky vyradiť. Bolo konštatované, že vzhľadom na projektové a technologické riešenie, keď elektráreň predstavuje kompaktný dvojblok.  Znamená to čakať na začiatok vyraďovania 1. bloku 5 rokov, nakoľko  je to možné až po vyvezení a vychladení paliva z 2. bloku. Ďalej minister hospodárstva SR  zdôraznil, že oba bloky sú veľmi úzko technologicky prepojené v častiach pomocných, napájacích a vzduchotechnických systémov. Takto silné  prepojenie bolo zvýšené realizáciou technických opatrení  počas ich postupnej rekonštrukcie JE V1. V podstate boli zrealizované bezpečnostné opatrenia vrátane vybudovania núdzových dozorní. Je našou povinnosťou hľadať pri takomto odstavovaní blokov riešenie, kde bezpečnostné riziko je minimálne. 

Vzhľadom na tieto nové údaje Ministerstvo hospodárstva SR  rozhodlo diskutovať o záväzkoch   Prístupovej zmluvy a  politicky hľadať cestu zabrániť tomu, aby elektráreň nebola vystavená zbytočnému zvýšenému riziku. Komisár EK uviedol, že dôvodom na odstavenia JE V1 bola jej nízka úroveň bezpečnosti a pri vyjednávaní Slovenská republika súhlasila s tým, že oddelené odstavenie jednotlivých blokov bude technicky možné. Tento  spôsob odstavenia je výsledkom kompromisu a dokazovania zo strany SR, že je možné prijať také opatrenia na 2. bloku JE V1, ktoré umožnia bezpečnú prevádzku až do jeho odstavenia v roku 2008. Takéto zvýšenie rizika v súčasnosti evokuje potrebu odstavenia oboch blokov súčasne už v roku 2006. Minister hospodárstva SR konštatoval,  že takéto spoločné odstavenie si vyžaduje včasnú prípravu a veľký rozsah prác a je technicky nemožné odstaviť oba bloky súčasne už v nasledujúcom roku. Komisár EK argumentoval možnosťou vypnutia reaktorov kedykoľvek v havarijnej situácii, ak je treba konať. Minister hospodárstva SR  namietal, že výsledky analýz potvrdzujú, že reaktory sú najbezpečnejšie keď sú v prevádzke a zapodieval sa zvýšením rizika odstavenia v takomto prípade, ako aj potrebou hľadania ciest na jeho zníženie. Slovenská republika prišla s ďalším návrhom ako to realizovať  formou postupného integrovaného odstavenia do konca roku 2008. Na záver  komisár EK zdôraznil, že akákoľvek prevádzka 1. bloku JE V1 po roku 2006 bude považovaná za porušenie Prístupovej zmluvy. Je úlohou Slovenskej republiky, za akých podmienok bude ďalej prevádzkovať 2. blok s nižšou mierou rizika, ale pri rešpektovaní príslušných záväzkov. Ak si takáto prevádzka bude vyžadovať zvýšenie nákladov na realizáciu dodatočných opatrení, Európska komisia je pripravená o tejto záležitosti diskutovať. Minister hospodárstva SR na predmetný výrok reagoval otázkou o ochote Európskej komisie na zvýšenie sumy 237 mil. EUR navrhovanej v rámci Finančnej perspektívy na roky 2007 až 2013 a či sa komisár EK bude osobne angažovať na realizácii takéhoto riešenia. Komisár EK odpovedal, že Európska komisia je pripravená na diskusiu ohľadom analýzy nákladov, z výsledku ktorej sa budú odvíjať ďalšie aktivity.

Z rokovania ministra hospodárstva SR vyplynuli  tieto závery:

-	Európska komisia považuje akúkoľvek prevádzku 1. bloku JE V1 po roku 2006 za porušenie Prístupovej zmluvy. 
-	Pri prevádzke 2. bloku, je treba prijať opatrenia, aby veľkosť rizika nielenže bola pod úrovňou prípustných hodnôt v súlade s legislatívou, ale aby riziko bolo najnižšie. 
-	Experti Slovenskej republiky sú pripravení vysvetliť zástupcom EK analýzu nákladov spojených s odstavením JE V1 a požiadať Európsku komisiu aby sa opätovne vrátila k rokovaniu o návrhu nariadenia o Finančnej perspektíve na roky 2007 až 2013.

Následne po rokovaní ministra hospodárstva SR v Bruseli bol vytvorená expertná skupina pozostávajúca so zástupcov Ministerstva hospodárstva Slovenskej republiky, Úradu jadrového dozoru Slovenskej republiky a Slovenských elektrární, a.s. Prvé stretnutie tejto skupiny so zástupcami Európskej komisie sa uskutoční dňa 12. 5. 2005 v Luxemburgu. Predmetom vyjednávania na uvedenom stretnutí bude argumentácia jednotlivých položiek z materiálu „Podrobná analýza nákladov odstavenia a vyraďovania JE V1 Jaslovské Bohunice“. Výsledky diskusie budú východiskom pre ďalšie rozhodnutia Európskej komisie ohľadom príslušného financovania.